‘Any de la Misericòrdia’

Carme Parellada

17. Perdonar les ofenses per amor a Déu

Perdonar els germans que ens han ofès. Una obra de misericòrdia que Jesús deu apreciar molt, perquè en el seu evangeli ens la demana moltes vegades.

 En el mateix Parenostre, l’oració que Jesús va ensenyar als seus deixebles, preguem dient: “Perdoneu les nostres culpes així com nosaltres perdonem els nostres deutors”.

 De la mateixa manera en el ‘Sermó de la muntanya’, podem veure com Jesús, condiciona el seu perdó, a què primer nosaltres perdonem els nostres germans. També ens ho recorda amb vehemència en la paràbola del ‘servent despietat’, quan ens manifesta: “El mateix farà el meu Pare celestial amb vosaltres, si cadascú no perdona de tot cor el seu germà”.

Veiem doncs que és un argument important i decisiu. El Senyor sap que amb els nostres mitjans resulta difícil dur-lo a la pràctica i per això ens va donar el seu Esperit Sant. A Ell podem acudir per demanar-li que ens doni els seus sentiments de compassió i perdó.

L’Església en el seu catecisme, ens diu que no està en el nostre poder deixar de tenir present i sentir dolor per l’ofensa, però sí que està al nostre abast pregar i demanar ajuda a Déu Misericordiós.

Només ens queda, recórrer a la pregària, acudir als Sagraments i demanar a l’Esperit Sant que ens doni els mateixos sentiments que va tenir Jesús, sentiments de compassió i de perdó. Al final Ell ens dóna el mateix que ens demana: el seu perdó.

 Senyor, gràcies per aquest do. El do del perdó.